王令
张巡
禄儿射火烧九天，鬼手不扑神听旃。
群庸仰口不肯唾，反出长喙嘘之燃。
睢阳城穷缩死鳖，危系一发悬九渊。
巡瞠睨远两眦拆，怒嚼齿碎须张肩。
恨身不毛剑无翼，不能飞去残贼咽。
翁躯腥刀子磔俎，日嚼血肉犹经年。
霁云东攘两臂去，西来才有九指还。
胸中慎气吐不散，去随箭入浮屠砖。
忠穷智索其自效，更脔爱妾尝饥涎。
我疑没日贼不食，恐其肉酖死不痊。
又疑身骨不化土，定作金铁埋重泉。
何时山移陵谷变，发出鼓铸戈或鋋。
吾如得之顾有用，不诛已然诛未然。